b'\n_START_ARTICLE_\nJanez Kocijan\xc4\x8di\xc4\x8d\n_START_SECTION_\n\xc5\xa0tudij in delo\n_START_PARAGRAPH_\nJanez Kocijan\xc4\x8di\xc4\x8d je diplomiral (1965), magistriral (1974) in doktoriral z disertacijo Pravna doktrina in praksa na podro\xc4\x8dju \xc5\xa1porta v Evropski uniji (2010) na Pravni fakulteti Univerze v Ljubljani. Bil je predsednik univerzitetnega odbora Zveze \xc5\xa1tudentov ljubljanske univerze (1961-63), predsednik CK Zveze mladine Slovenije (1966-68) in predsednik Zveze mladine Jugoslavije (1968-1971). Bil je minister v vladi Staneta Kav\xc4\x8di\xc4\x8da. Kot tesni sodelavec Kav\xc4\x8di\xc4\x8da je bil odstranjen s politi\xc4\x8dnega prizori\xc5\xa1\xc4\x8da po padcu Kav\xc4\x8di\xc4\x8deve vlade leta 1973. Od takrat je deloval v gospodarstvu, in sicer najprej je vodil podjetje Interexport, od leta 1982 do 1993 pa je bil direktor Adrie Airways.\n_START_SECTION_\n\xc5\xa0port\n_START_PARAGRAPH_\nOd leta 1974 do 1984 je bil predsednik Smu\xc4\x8darske zveze Slovenije, od leta 1984 do 1988 pa Smu\xc4\x8darske zveze Jugoslavije. V tem \xc4\x8dasu najve\xc4\x8djih uspehov slovenskih smu\xc4\x8darjev v svetu je tesno sodeloval z Tonetom Vogrincem. Od leta 1981 je \xc4\x8dlan predsedstva Mednarodne smu\xc4\x8darske organizacije (FIS), od leta 2010 je njen podpredsednik. _NEWLINE_Od leta 1991 je bil predsednik Olimpijskega komiteja Slovenije, od leta 2005 pa je tudi je \xc4\x8dlan izvr\xc5\xa1ilnega odbora Evropskih olimpijskih komitejev in od leta 2013 podpredsednik Evropskih olimpijskih komitejev (EOC). Od avgusta 2016 je kot podpredsednik postal  v. d. predsednika, potem ko je prej\xc5\xa1nji odstopil v olimpijski aferi zaradi dopingov. Marca 2017 je dobil podporo izvr\xc5\xa1nega odbora Olimpijskega komiteja Slovenije za novembrsko kandidaturo za predsednika Evropskih olimpijskih komitejev.\n_START_SECTION_\nDru\xc5\xbeina\n_START_PARAGRAPH_\nJanez je sin Borisa Kocijan\xc4\x8di\xc4\x8da, predvojnega pravnika, partizana in ministra v prvi slovenski povojni vladi, in Kriste Kocijan\xc4\x8di\xc4\x8d (roj. Pestotnik), pediatrinje (1916-2011). Poro\xc4\x8den je z Andrejo Kocijan\xc4\x8di\xc4\x8d, njun sin je filozof in prevajalec Gorazd Kocijan\xc4\x8di\xc4\x8d, h\xc4\x8di pa profesorica na Filozofski fakulteti Nike K. Pokorn.\n_START_SECTION_\nNagrade\n_START_PARAGRAPH_\nNosilec Bloudkove nagrade (1985)_NEWLINE_Nosilec Gospodarske zbornice (Kraigherjeva nagrada) (1990)_NEWLINE_Prejemnik nagrade kralja Olafa (King Olav Trophy) (2014)'